L'Associació de Voluntaris de Protecció Civil de Carcaixent, complix 40 anys
28 de Enero de 2025

Carcaixent

Este mes de gener es complixen 40 anys des de la constitució de la Junta Local de Protecció Civil. El trencament de la Presa de Tous va suposar un punt d'inflexió en la població en general i la desgràcia i les seues conseqüències van ser el germen per a la creació d'un grup de persones que, desinteressadament, van decidir dedicar el seu temps lliure a col·laborar amb la resta de la població i amb els seus veïns.

Des de la seua constitució, moltes coses són les que han passat en el municipi de Carcaixent, riuades, incendis, una pandèmia i, més recentment, l'última i catastròfica DANA i, així, han dut a terme nombrosíssimes intervencions no sols en el nostre municipi sinó també en municipis de tota la comarca, convertint-se en una de les agrupacions referents de La Ribera.

Però no sols en les desgràcies podem comptar amb l'ajuda inestimable dels membres de Protecció Civil de Carcaixent. També en les festes, orquestres, processons, cavalcades i grans esdeveniments com el pas de la Volta Ciclista a la Comunitat Valenciana, entre altres, es fa indispensable la seua col·laboració per a garantir la seguretat en estreta col·laboració amb la Policia Local i la Guàrdia Civil.

Actualment, el cos de voluntaris compta amb 23 membres i 3 vehicles, hem sol·licitat augmentar el parc mòbil amb un camió de bombers al Consorci Provincial de Bombers, atés que diversos membres posseïxen formació específica en extinció d'incendis. Afortunadament, Carcaixent compta amb un cos de voluntaris de Protecció Civil molt actiu, en constant creixement (sols este últim any ha augmentat en 8 membres) i amb moltes ganes de formar-se cada vegada més, un cos de voluntaris sempre al servei de Carcaixent i els seus ciutadans.

El passat diumenge, 26 de gener a les 12 h, des de l'Ajuntament de Carcaixent, es va retre homenatge a l'agrupació mitjançant un acte oficial que es va celebrar a l'Auditori de les Dominiques amb l'assistència de la Corporació Municipal actual, membres de les corporacions anteriors i de la Policia Local que van ser responsables de Protecció Civil, així com del Diputat d’Emergències i President del Consorci Provincial de Bombers, Avelino Mascarell, i també de la ciutadania en general, que tant valora el treball de l'Agrupació de Voluntaris de Protecció Civil de Carcaixent.